
FORORD

 

Da vi reiste til USA sommeren 2026, hadde jeg ingen plan om å skrive bok. Jeg hadde tenkt å gjøre jobben min.

Jeg begynte likevel å ta korte notater. Mest for min egen del. Hukommelsen er dårligere enn man tror når dagene består av reiser, treninger, møter, analyser, latter, frustrasjon og nye avgjørelser. Alt flyter sammen.

Notatene ble skrevet sent om kvelden eller tidlig om morgenen, før inntrykkene rakk å bli til en mer polert historie. Jeg forsøkte å skrive slik dagen faktisk opplevdes.

Notatene er derfor ikke litteratur. Ikke journalistikk. Ikke en fasit på hvorfor ting gikk som de gikk. De er feltnotater.

Formen er til tider fragmentarisk. Tanker stopper brått. Noen hendelser beskrives i detalj, andre passerer nesten ubemerket. Slik oppleves også et verdensmesterskap. De største øyeblikkene føles sjelden størst der og da.

Etter noen uker oppdaget jeg at notatene handlet stadig mindre om fotball.

De handlet om mennesker.

Om spillere som ventet på sjansen.

Om ledere som måtte ta avgjørelser med ufullstendig informasjon.

Om støtteapparat som løste problemer de færreste noen gang ville få vite om.

Om hotellansatte, kokker og banemenn.

Om humor som overlevelsesstrategi.

Om ensomhet.

Om fellesskap.

Og kanskje mest av alt om hvordan et lag forsøker å fungere sammen når verden ser på.

Etter hvert gikk det opp for meg at jeg ikke lenger skrev bare for å huske. Jeg skrev for å forstå hva press, ansvar, ledelse og fellesskap gjør med mennesker – både dem rundt meg og meg selv.

Resultatene blir stående i historiebøkene. Alt det som skjer mellom og bak, gjør det som regel ikke.

Dette er et forsøk på å bevare noe av det.


INNLEDNING

 

Søndag 16. november 2025 vant Norge 4–1 over Italia på San Siro i Milano og sikret seg plass i sluttspillet i fotball-VM 2026. Dagen etter ble laget hyllet av 50 000 mennesker på Rådhusplassen i Oslo. Omtrent idet applausen hadde stilnet, begynte en liten, men svært motivert gjeng å arbeide mot VM-sluttspillet, Norges første på herresiden på 28 år.

Arbeidet fulgte flere spor:

Managerne Are Hokstad og André Flem fikk med seg Truls Dæhli som prosjektleder for VM, og de etablerte HQ Ullevaal i en losje på Ullevaal stadion. De tre jobbet mye, tidvis dag og natt, med valg av basecamp, flyreiser og hoteller, logistikk og sikkerhet, vurdering av kandidater til utvidelse av støtteapparatet, pakking, fortolling og forsendelse av utstyr samt håndtering av FIFA-byråkratiets endeløse skjemavelde.

Samtidig jobbet noen få og kloke hoder i NFF-systemet med tanke på hvilket inntrykk VM-troppen skulle etterlate seg, både i Norge og internasjonalt. Kunne vi bruke VM-sluttspillet til å vise frem gode norske verdier? Vikingtemaet var et naturlig utgangspunkt for diskusjon, men det vi aller helst ønsket å få frem, var kraften i laget, ekte mennesker, fellesskap og positivitet: Norge har det, og verden i vår tid trenger det.

Den verdimessige påvirkningen ville ha liten verdi uten sportslig suksess, og trenerteamet på A-herrer jobbet våren 2026 tettere og mer enn noen gang. Kontakten mellom Ståle Solbakken, Kent Bergersen, Frode Grodås, Bjørn Vidar Stenersen, Andrew Findlay og meg var hyppig. Ingen vet nøyaktig hvor mange fotballkamper som ble sett våren 2026, men alle vet at det var flere enn noen gang tidligere. Alt handlet om å sette sammen en best mulig tropp før avreisen til USA 2. juni.

I februar måned var to speiderdelegasjoner på reise samtidig. Kenta og Bjørn Vidar var på rundreise i England for spillerbesøk og kamper, mens Andy og jeg var i Italia med samme formål. De to delegasjonene holdt tett kontakt under de uglamorøse togreisene.

Også i WhatsApp-gruppen «Medisin konfidensielt NORGE» var det hektisk dialog og hyppige oppdateringer. Ståle, doktor Ola Sand, manuellterapeutene Thomas Ødegaard og Leif Arne Lystad og jeg hadde nok av problemstillinger å håndtere. Totalbelastningen til Erling Braut Haaland, Martin Ødegaards skadeproblemer i Arsenal, hamstringen til Kristoffer Ajer, hodeskaden til Alexander Sørloth, lysken til Torbjørn Heggem, spilletiden til David Møller Wolfe – listen var tilsynelatende endeløs.

Alle involverte i planleggingen, inkludert de 30–40 spillerne som hadde realistiske ambisjoner om å være med i Norges VM-tropp, arbeidet mot samme mål: Hvordan kan vi representere Norge på best mulig måte? Ingenting ble overlatt til tilfeldighetene i det som var en lengre periode med unntakstilstand og detaljerte forberedelser.

I mars måned spilte landslaget to treningskamper, et knepent tap borte mot Nederland (2–1) og uavgjort hjemme mot Sveits (1–1). Martin Ødegaard (skade) spilte ingen av kampene, mens Erling Braut Haaland (trengte hvile) kun spilte mot Sveits. Utover april og starten av mai ble trådene samlet, både når det gjaldt logistikk, sikkerhet og strategisk kommunikasjon, og ikke minst spillernes helsetilstand og form. Det komplette støtteapparatet ble samlet i Oslo i månedsskiftet april/mai for møter og planlegging. Trenerteamet hadde daglig og tett kontakt frem mot det siste Teams-møtet som ble avholdt onsdag 20. mai klokken 12.00, der Are Hokstad i etterkant noterte ned de 26 navnene som ingen andre skulle vite det neste døgnet.

Torsdag 21. mai var norsk sportspresse invitert til Ståle og Kentas hjemsted Grue, og nasjonen fikk se Hans Majestet Kongen presentere VM-troppen. Landslagssjef Ståle Solbakken kunne fornøyd konstatere at han og teamet kunne velge blant alle landets beste spillere til VM-troppen.

VM-troppen ble presentert av kong Harald:

Kjære alle sammen. 

Herrelandslaget i fotball skal til VM for første gang på 28 år. Vi har ventet lenge. Det er en tropp som kommer fra hele landet. Fra små og store klubber, der fotballen betyr mye for mange. Håpet har levd på grus, på gress og kunstgress. I ballbinger mellom blokkene, på små baner i små bygder, over lange avstander, ferger og fjelloverganger. Hele Norges lag er bygget av fellesskap, hardt arbeid og store drømmer. Når vi står sammen, er Norge fremfor alt ett lag. Nå når vi skal sende våre beste menn ut i verden, står vi sammen om å ønske dem lykke til på reisen.


SPILLERTROPPEN VM 2026 NORGE:


  	Spiller	Klubb

  	Keepere

  	Ørjan Nyland	Sevilla

  	Egil Selvik	Watford

  	Sander Tangvik	Hamburg

  	Forsvar

  	Kristoffer Vassbakk Ajer	Brentford

  	Fredrik Bjørkan	Bodø/Glimt

  	Henrik Falchener	Viking

  	Torbjørn Heggem	Bologna

  	Sondre Langås	Derby

  	Marcus Holmgren Pedersen	Torino

  	Julian Ryerson	Dortmund

  	David Møller Wolfe	Wolverhampton

  	Leo Østigård	Genoa

  	Midtbane

  	Fredrik Aursnes	Benfica

  	Patrick Berg	Bodø/Glimt

  	Sander Berge	Fulham

  	Oscar Bobb	Fulham

  	Jens Petter Hauge	Bodø/Glimt

  	Antonio Nusa	RB Leipzig

  	Andreas Schjelderup	Benfica

  	Morten Thorsby	Cremonese

  	Kristian Thorstvedt	Sassuolo

  	Martin Ødegaard	Arsenal

  	Thelo Aasgaard	Rangers

  	Spisser

  	Erling Braut Haaland	Manchester City

  	Jørgen Strand Larsen	Crystal Palace

  	Alexander Sørloth	Atlético Madrid





STØTTEAPPARATET VM 2026 NORGE:




	Head Coach
	Ståle Solbakken



	Player Manager / Ass. Coach
	Brede Hangeland



	Ass. Coach
	Kent Bergersen



	Goalkeeper Coach
	Frode Grodås



	Fitness Coach
	Bjørn Vidar Stenersen



	Set Piece Coach
	Pål Fjelde



	Mental Coach
	Martin Langagergaard



	Chief Analyst 1
	Andrew Findlay



	Video Analyst 2
	Igor Aase



	Head of WC Project
	Truls Dæhli



	Team Manager
	Are Hokstad



	Ass. Team Manager / Travel Manager
	André Flem



	Security Officer
	Geir Ellefsen



	Security Officer
	Cato Jakobsen



	Media Officer
	Morten M. Skjønsberg



	Social Media Content 
	Terje Skeie



	Official Photographer
	Vegard Grøtt



	Kit man 1
	Sigurd Ertsås



	Kit man 2
	Erik Hulleberg



	Kit man 3 Legal Responsible
	Henrik Salveson



	Medical Doctor 
	Ola Sand



	Physio 1
	Thomas T. Ødegaard



	Physio 2
	Leif Arne Lystad



	Physio 3
	Mario Pafundi



	Physio 4
	Magnus Nilsen



	Masseur
	Jon Arvid Skistad



	Chef Cook 1
	Christian Karlsson



	Chef Cook 2
	Aron Espeland



	Chef Cook 3
	Eirik Tufte



	Social Media Content 2
	Fred Wergeland



	Advisor Sport
	Bård Wiggen

